62019TJ0213_RES
Kawża T‑213/19
AW
vs
Il-Parlament Ewropew
Sentenza tal-Qorti Ġenerali (Is-Seba’ Awla) tat-28 ta’ Mejju 2020
“Servizz pubbliku – Uffiċjali – Sigurtà soċjali – Artikolu 73 tar-Regolamenti tal-Persunal – Leġiżlazzjoni Komuni dwar il-kopertura tar-riskji ta’ inċident u ta’ mard ikkaġunat mix-xogħol – Artikolu 16 – Dikjarazzjoni ta’ mard ikkaġunat mix-xogħol – Artikolu 22 – Kumitat Mediku – Rifjut ta’ rikonoxximent tal-oriġini professjonali ta’ marda – Irregolarità tal-opinjoni tal-Kumitat Mediku”
Rikorsi tal-uffiċjali – Rikors ippreżentat kontra d-deċiżjoni ta’ ċaħda tal-ilment – Ammissibbiltà – Obbligu li tingħata deċiżjoni dwar it-talbiet diretti kontra d-deċiżjoni ta’ ċaħda tal-ilment – Konklużjonijiet nieqsa minn kontenut awtonomu jew deċiżjoni purament konfermattiva – Assenza
(Regolamenti tal-Persunal, Artikoli 90 u 91)
(ara l-punti 23, 24)
Uffiċjali – Sigurtà soċjali – Assigurazzjoni għall-inċidenti u għall-mard ikkaġunat mix-xogħol – Perizja medika – Setgħa diskrezzjonali tal-Kumitat Mediku – Stħarriġ ġudizzjarju – Limiti
(Regolamenti tal-Persunal, Artikolu 73; Leġiżlazzjoni Komuni dwar il-kopertura tar-riskji ta’ inċident u ta’ mard ikkaġunat mix-xogħol, Artikolu 22)
(ara l-punt 44)
Uffiċjali – Sigurtà soċjali – Assigurazzjoni għall-inċidenti u għall-mard ikkaġunat mix-xogħol – Determinazzjoni li l-mard huwa kkaġunat mix-xogħol – Proċedura – Tqegħid għad-dispożizzjoni tal-Kumitat Mediku tad-dokumenti kollha disponibbli u li jistgħu jkunu utli – Assenza – Irregolarità tal-opinjoni tal-Kumitat Mediku
(Regolamenti tal-Persunal, Artikolu 73; Leġiżlazzjoni Komuni dwar il-kopertura tar-riskji ta’ inċident u ta’ mard ikkaġunat mix-xogħol, Artikolu 22(3))
(ara l-punti 45-59)
Sunt
Permezz tas-sentenza tagħha AW vs Il‑Parlament (T‑213/19) tat-28 ta’ Mejju 2020, il-Qorti Ġenerali annullat id-deċiżjonijiet tal-Parlament Ewropew li jiċħdu t-talbiet għar-rikonoxximent tal-oriġini professjonali ta’ ċertu mard li jbati minnu r-rikorrent, minħabba irregolarità tal-opinjoni medika mogħtija f’dan ir-rigward mill-Kumitat Mediku.
Ir-rikorrent, uffiċjal tal-Parlament Ewropew, kien ressaq, skont l-Artikoli 3 u 16 tal-Leġiżlazzjoni Komuni dwar il-kopertura tar-riskji ta’ inċident u ta’ mard ikkaġunat mix-xogħol (iktar ’il quddiem il-“Leġiżlazzjoni dwar il-kopertura”) (
1
), diversi talbiet għar-rikonoxximent tal-oriġini professjonali ta’ ċertu mard li kien isofri minnu. Wara n-notifika mill-Awtorità tal-Ħatra ta’ żewġ abbozzi ta’ deċiżjoni ta’ rifjut tar-rikonoxximent li l-mard inkwistjoni huwa kkaġunat mix-xogħol, flimkien mal-konklużjonijiet tat-tabib A, tabib maħtur minn din l-awtorità, ir-rikorrent talab li l-każ jitressaq quddiem il-Kumitat Mediku u jagħti l-opinjoni tiegħu dwar l-imsemmija abbozzi ta’ deċiżjonijiet. Ir-rikorrent innomina lit-tabib B sabiex jirrappreżentah u bagħat lill-Awtorità tal-Ħatra r-rapporti ta’ dan it-tabib li kienu jippreċiżaw il-kwistjonijiet mediċi kkontestati. Il-Kumitat Mediku, kompost mit-tabib B, mit-tabib A kif ukoll mit-tielet tabib, it-tabib C, iltaqa’ fl-10 ta’ April 2018. Fit-12 ta’ April 2018, it-tabib B bagħat lit-tabib C dokumenti inizjalment trażmessi mir-rikorrent fil-kuntest tat-talbiet tiegħu għar-rikonoxximent tax-xogħol bħala kaġun tal-mard inkwistjoni, li ma kinux ġew ikkomunikati lill-Kumitat Mediku. Permezz ta’ posta elettronika tas-16 ta’ Mejju 2018, it-tabib C indika lit-tabib B li ma ħax inkunsiderazzjoni dawn id-dokumenti, skont l-istruzzjonijiet mogħtija mill-Parlament Ewropew. Wara r-rapporti mediċi stabbiliti mill-Kumitat Mediku, l-Awtorità tal-Ħatra ċaħdet it-talbiet għar-rikonoxximent tax-xogħol bħala kaġun tal-mard inkwistjoni (iktar ’il quddiem id-“deċiżjonijiet ikkontestati”). L-ilment imressaq mill-uffiċjal kontra d-deċiżjonijiet ikkontestati, abbażi tal-Artikolu 90(2) tar-Regolamenti tal-Persunal tal-Unjoni Ewropea, ġie miċħud ukoll mill-Awtorità tal-Ħatra.
Insostenn tar-rikors għal annullament tiegħu, ir-rikorrent sostna li l-Kumitat Mediku ma kienx irċieva inkartament komplet li jiġbor fih id-dokumenti kollha li huwa kien ippreżenta sa mill-ftuħ tal-proċeduri għar-rikonoxximent tax-xogħol bħala l-kaġun tal-mard inkwistjoni. Għaldaqstant, dan il-kumitat ma kellux id-dokumenti kollha disponibbli li setgħu jkunu utli għalih fl-evalwazzjonijiet tiegħu, bi ksur tal-Artikolu 22(3) tal-Leġiżlazzjoni dwar il-kopertura.
Il-Qorti Ġenerali qabel kollox fakkret li mill-Artikolu 22(3) tal-Leġiżlazzjoni dwar il-kopertura jirriżulta li, sabiex Kumitat Mediku jkun jista’ jagħti opinjoni medika b’mod regolari, huwa għandu jkun f’pożizzjoni li jsir jaf bid-dokumenti kollha disponibbli u li jistgħu jkunu utli għalih fl-evalwazzjonijiet tiegħu. Issa, f’dan il-każ, kien paċifiku li l-Parlament ma kienx ikkomunika lill-Kumitat Mediku ċerti dokumenti inizjalment trażmessi mir-rikorrent, inklużi rapporti mediċi li jikkonkludu li l-mard inkwistjoni kien ikkaġunat mix-xogħol. Skont l-ispjegazzjonijiet ipprovduti f’dan ir-rigward mill-Parlament, dan tal-aħħar kien warrab l-imsemmija dokumenti wara li qies li wħud minnhom kienu identiċi għal dawk li diġà kienu fil-pussess tiegħu, li oħrajn ma kellhomx rabta mal-kwistjonijiet mediċi mressqa, u li oħrajn, finalment, kienu jinkludu informazzjoni simili, jiġifieri li, mingħajr ma kienu identiċi, kienu jirriproduċu l-istess informazzjoni u konklużjonijiet bħal dawk li diġà kienu fil-pussess tiegħu.
Fir-rigward b’mod iktar preċiż tan-nuqqas ta’ trażmissjoni ta’ din l-aħħar kategorija ta’ dokumenti, il-Qorti Ġenerali, sussegwentement, ikkonstatat li l-Parlament kien għamel fuq dawn id-dokumenti evalwazzjoni ta’ natura medika, li teċċedi l-limiti tal-kompetenza tiegħu. Fil-fatt, meta l-persuna assigurata jew l-aventi kawża tagħha jitolbu lill-Kumitat Mediku jagħti l-opinjoni tiegħu, il-Parlament għandu biss il-kompitu li jistabbilixxi l-mandat mogħti lilu. Dan il-mandat għandu jadixxi lill-kumitat bil-kwistjonijiet mediċi mqajma mir-rapporti mediċi li l-assigurat jew l-aventi kawża tiegħu qiesu utli li jikkomunikaw lit-tabib jew lit-tobba maħtura mill-istituzzjoni, għall-finijiet tal-applikazzjoni tad-dispożizzjonijiet tal-Leġiżlazzjoni dwar il-kopertura. Għaldaqstant, kien biss ir-rikorrent jew l-aventi kawża tiegħu li kellhom jevalwaw in-natura rilevanti tar-rapporti mediċi esklużi mill-proċess.
Billi ddeċieda dwar kwistjonijiet ta’ natura medika sabiex jistabbilixxi l-fajl sottomess lill-Kumitat Mediku, il-Parlament kien, konsegwentement, eċċeda l-limiti tal-kompetenza tiegħu u ppreġudika r-regolarità tal-ħidma tal-Kumitat Mediku. F’dawn iċ-ċirkustanzi, il-Kumitat Mediku ma setax jitqies li kien f’pożizzjoni li jeżamina d-dokumenti kollha disponibbli u li setgħu jkunu utli għalih fl-evalwazzjonijiet tiegħu. Peress li l-Kumitat Mediku eżerċita l-missjoni tiegħu f’kundizzjonijiet irregolari, ir-rapporti li huwa kien bagħat lill-Awtorità tal-Ħatra fi tmiem ix-xogħol tiegħu kienu vvizzjati.
Sa fejn id-dokumenti li l-Parlament għamel evalwazzjoni medika fuqhom kellhom manifestament rabta mal-patoloġiji tar-rikorrent, il-Qorti Ġenerali qieset li ma kienx eskluż li, kieku l-Kumitat Mediku kien f’pożizzjoni li jeżamina dawn id-dokumenti u, jekk ikun il-każ, li jeħodhom inkunsiderazzjoni, il-konklużjonijiet tiegħu setgħu kienu differenti.
Peress li d-deċiżjonijiet ikkontestati kienu ġew adottati abbażi ta’ rapporti vvizzjati tal-Kumitat Mediku, dawn kienu vvizzjati b’difett proċedurali ta’ natura li jiġġustifika l-annullament tagħhom.
(
1
)	Leġiżlazzjoni Komuni dwar il-kopertura tar-riskji ta’ inċident u ta’ mard ikkaġunat mix-xogħol tal-uffiċjali tal-Komunitajiet Ewropej stabbilita bi ftehim komuni mill-istituzzjonijiet skont l-Artikolu 73 tar-Regolamenti tal-Persunal tal-Unjoni Ewropea.